རྩ་བས་འཛམ་གླིང་སྤྱི་ཡོངས་ནས་ཆོས་སྲིད་ཟུང་འབྲེལ་ཞེས་པར་ལྟ་སྟངས་ཡག་པོ་མེད་པ་དང་།བོད་པ་རང་ངོས་ནས་ཀྱང་ཆོས་སྲིད་ཟུང་འབྲེལ་ལ་གོ་བ་ལེན་སྟངས་མི་འདྲ་བ་ཁ་ཤས་བྱུང་ཡོད།འཛམ་གླིང་ཤར་ནུབ་ཀྱི་ས་ཁུལ་མང་པོ་ཞིག་ལ་གནའ་བོའི་དུས་སུ་ཆོས་ལུགས་དེ་ཆབ་སྲིད་ཀྱི་ལག་ཆ་རུ་བེད་སྤྱོད་བྱས་པའི་ལོ་རྒྱུས་བྱུང་ཡོད་ལ།ཆོས་ལུགས་ཁྱབ་སྤེལ་གྱི་ཆེད་དུ་ཆབ་སྲིད་བེད་སྤྱོད་བཏང་བ་ནི་དེ་བས་ཀྱང་མང་བ་ཆགས་ཡོད།འོན་ཀྱང་ཡེ་ཤུ་དང་།ཁ་ཆེའི་ཆོས་ལུགས་ཀྱི་ལྟ་གྲུབ་དང་དམིགས་ཡུལ་གྱི་ཐོག་ནས་བྱེད་སྟངས་དེ་འགྲིག་ཡོད་མེད་བཤད་མི་ཤེས་ཀྱང་།ནང་པ་སངས་རྒྱས་པའི་གཞུང་ལུགས་ཀྱི་ཐོག་ནས་བྱེད་སྟངས་དེ་ནི་མི་འགྲིག་པ་ཞིག་ཡིན་པ་ཁ་ཚོན་བཅད་ནས་བཤད་ཐུབ་པ་ཞིག་རེད།ཆབ་སྲིད་སྐྱོང་སྟངས་ཀྱི་ཆ་ནས་བྱམས་སྙིང་རྗེ་དང་དྲང་བདེན་སོགས་ཆོས་ལུགས་ཀྱི་གཞི་རྩའི་ལྟ་གྲུབ་དག་བེད་སྤྱོད་བཏང་ན་ཕན་ཐོགས་ཡོད་ཅིང་།ཆོས་སྲིད་ཟུང་འབྲེལ་ཞེས་པའི་སྒྲ་དོན་ཡང་དེ་ལྟ་བུར་ངོས་འཛིན་བྱས་ན་སྤྱི་ཚོགས་ལ་བརྡབ་གསིག་མི་འགྲོ་བ་ཙམ་དུ་མ་ཟད།འཕྲལ་ཕུགས་གང་ཐད་ནས་ཕན་ཐོགས་ཀྱང་ཡོད་ངེས་རེད།